**Protesty v Kazachstane** vypukli 2. januára 2022 po tom, ako došlo k prudkému nárastu cien skvapalneného ropného plynu (LPG) z 60 tenge (0,12 eura) na 120 (0,24 eura), ktorý sa v krajine vo veľkom používa ako pohonná látka. Prvé demonštrácie sa konali v západokazašskom meste Žanaozen v Mangystauskej oblasti, no rýchlo sa rozšírili po celej krajine, vrátane najväčšieho mesta Alma-Ata a hlavného mesta Nur-Sultan. Úrady už v utorok večer oznámili opätovné zlacnenie cien LPG, no protesty pokračujú aj naďalej a prerástli vo všeobecnú nespokojnosť proti autoritárskemu režimu v krajine. V stredu 5. januára prišlo v Alma-Ate aj ku prvým veľkým stretom demonštrantov s ozbrojenými zložkami, keď sa polícia pokúsila rozohnať dav slzotvorným plynom a omračujúcimi granátmi. Protestujúcim sa napriek tomu podarilo vtrhnúť do radnice, niekoľkých ďalších úradov v meste a dokonca obsadiť miestne letisko. Demonštrácie na viacerých miestach prerástli do nepokojov a násilností, podľa polície v Alma-Ate bolo podpálených viac ako 150 vozidiel polície a zdravotnej služby a poškodených bolo niekoľko stoviek obchodných, kancelárskych a stravovacích priestorov. Zranenia utrpelo podľa polície len v Alma-Ate približne 500 ľudí. V celej krajine došlo podľa stránky Netblocks.org k výpadku internetu.

Prezident Kasym-Žomart Tokajev v reakcii na protesty vyhlásil 5. januára výnimočný stav v Mangystauskej oblasti a v Alma-Ate, ale neskôr ho rozšíril na celé územie Kazachstanu. Pre upokojenie situácie odvolal úradujúcu vláda Askara Mamina a exprezident Nazarbajev odišiel z funkcie predsedu bezpečnostnej rady. Tokajev však demonštrantov označil za „teroristov vycvičených v zahraničí" a obrátil sa na krajiny Organizácie Zmluvy o kolektívnej bezpečnosti (ODKB), vojenskej aliancie vedenej Ruskom, s prosbou o poskytnutie vojenskej pomoci na „prekonanie teroristickej hrozby". 6. januára ODKB ústami arménskeho premiéra Nikola Pašinjana oznámila, že do Kazachstanu vyšle mierové sily. Tie začali v piatok 7. januára prichádzať do krajiny, celkovo ich prišlo viac ako 3000.

Ministerstvo vnútra informovalo, že do piatku 7. januára bolo zadržaných celkovo 3000 ľudí, 26 ľudí bolo „zlikvidovaných" a 18 zranených. Na strane bezpečnostných zložiek prišlo k 18 úmrtiam príslušníkov a 748 zraneniam. Prezident v prejave vyhlásil, že sa „viac-menej" podarilo obnoviť poriadok po celej krajine, no na niektorých miestach stále pokračujú „protiteroristické akcie". Zároveň dal policajtom povolenie strieľať ostrými nábojmi bez varovania.

V ďalších dňoch protesty začali postupne utíchať. Jednotky ODKB, ktoré okrem Ruska pochádzajú z Bieloruska, Arménska, Kirgizska a Tadžikistanu podľa informácií kazašskej služby Rádia Slobodná Európa strážia viaceré kľúčové body v krajine, ako letisko v Alma-Ate, kozmodróm Bajkonur a ďalšie vládne budovy. 9. januára sa rozšíril počet zadržaných na viac ako 5000 a počet mŕtvych na 164. Minister vnútra Erlan Turgumbajev na tlačovej konferencii vyhlásil, že „situácia je stabilizovaná vo všetkých oblastiach krajiny", avšak „protiteroristická operácia stále pokračuje". Menšie protesty sa konali iba na západe krajiny v mestách Žanaozen a Aktau.

Referencie
----------

1. ↑  AP. *Kazakhstan says 164 killed in week of protests* [online]. euronews.com, 2022-01-09, [cit. 2022-01-10]. Dostupné online. (po anglicky)
2. 1 2  PROCHÁZKOVÁ, Petra. *Pre plyn drahší o 12 centov padla vláda, otec národa odstupuje. Čo sa to deje v Kazachstane?* [online]. Denník N, 2022-01-06, [cit. 2022-01-07]. Dostupné online.
3. ↑   *Protests erupted across Kazakhstan in the first days of the new year after the price of filling up a car's gas tank doubled.* [online]. RadioFreeEurope/RadioLiberty, [cit. 2022-01-07]. Dostupné online. (po anglicky)
4. ↑   *Sharp Energy Price Hike Triggers Protests In Kazakhstan* [online]. RadioFreeEurope/RadioLiberty, [cit. 2022-01-07]. Dostupné online. (po anglicky)
5. 1 2   *V Kazachstane polícia zadržala 200 ľudí, nepokoje pokračujú* [online]. Aktuality.sk, [cit. 2022-01-07]. Dostupné online.
6. 1 2   *Protestujúci vtrhli do radnice v Alma-Ate. Rusko vyzvalo na dialóg* [online]. [Cit. 2022-01-07]. Dostupné online.
7. 1 2   *Najmenej 500 ľudí utrpelo zranenia počas protestov v Kazachstane* [online]. Aktuality.sk, [cit. 2022-01-07]. Dostupné online.
8. ↑   *Internet disrupted in Kazakhstan as energy protests escalate* [online]. 2022-01-04, [cit. 2022-01-07]. Dostupné online. (po anglicky)
9. 1 2 3   *Kazakh Authorities Say Nearly 6,000 Detained In 'Anti-Terrorism' Sweep* [online]. RadioFreeEurope/RadioLiberty, [cit. 2022-01-09]. Dostupné online. (po anglicky)
10. 1 2   *Organizácia zmluvy o kolektívnej bezpečnosti na čele s Ruskom vyšle do Kazachstanu mierové sily* [online]. Aktuality.sk, [cit. 2022-01-07]. Dostupné online.
11. ↑   *Situácia v Alma-Ate je stále zložitá, „teroristi" kladú tvrdý odpor* [online]. Aktuality.sk, [cit. 2022-01-07]. Dostupné online.
12. ↑   *Kazakh President Says Security Forces Have Order To 'Shoot To Kill' Without Warning Amid Protests* [online]. RadioFreeEurope/RadioLiberty, [cit. 2022-01-07]. Dostupné online. (po anglicky)
13. ↑   *Kazakhstan reports 164 deaths in week of violent protests - National | Globalnews.ca* [online]. Global News, [cit. 2022-01-09]. Dostupné online. (po anglicky)
14. ↑  Niamh Kennedy and Amy Woodyatt. *Kazakhstan death toll spikes as 164 reported killed and thousands detained in violent protests* [online]. CNN, [cit. 2022-01-09]. Dostupné online. (po anglicky)
15. ↑   *Kazakhstan: More than 160 killed, 5,000 arrested during riots* [online]. www.aljazeera.com, [cit. 2022-01-09]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Protesty v Kazachstane v roku 2022**